NORAKSTS

|  |  |
| --- | --- |
| 28.01.2020. | Nr.2/28 |

**grozījums jelgavas pilsētas domes 27.04.2017. lēmumā nr.5/11 “apbūves tiesības uz zemes gabala daļu**

**paula lejiņa ielā 6, jelgavā, izsole”**

(ziņo: I.Škutāne)

**Atklāti balsojot: PAR – 13** (A.Rāviņš, R.Vectirāne, V.Ļevčenoks, M.Buškevics, I.Bandeniece, D.Olte, A.Garančs, R.Šlegelmilhs, J.Strods, I.Jakovels, S.Stoļarovs, A.Eihvalds, A.Rublis), **PRET – 1** (L.Zīverts), **ATTURAS** – **1** (G.Kurlovičs),

2017.gada 27.aprīlī Jelgavas pilsētas dome pieņēma lēmumu Nr.5/11 “Apbūves tiesības uz zemes gabala daļu Paula Lejiņa ielā 6, Jelgavā, izsole” par zemes gabala Paula Lejiņa ielā 6, Jelgavā (kadastra numurs 09000270298, platība 6393 m2) daļas 2532 m2 platībā (turpmāk-Zemesgabals) apbūves tiesības pārdošanu rakstiskā izsolē, nosakot, ka uz Zemesgabala jāuzbūvē un jānodod ekspluatācijā līdz 2019.gada 31.decembrim servisa pakalpojumu objekts un tā funkcionēšanai nepieciešamās inženierbūves (turpmāk-Objekts).

Uz Zemesgabala apbūves tiesības izsoli pieteicās un par izsoles uzvarētāju tika apstiprināts vienīgais izsoles dalībnieks - SIA “ZRC” (reģ. Nr.43603066866, Žagaru ceļš 12, Jelgava).

2017.gada 20.jūlijā Jelgavas pilsētas dome ar lēmumu Nr.9/18 “Apbūves tiesības uz zemes gabala daļu Paula Lejiņa ielā 6, Jelgavā, izsoles rezultātu apstiprināšana” apstiprināja Zemesgabala apbūves tiesības izsoles rezultātus un 2017.gada 1.augustā ar SIA “ZRC” tika noslēgts līgums par apbūves tiesības piešķiršanu Zemesgabalā.

Jelgavas pilsētas pašvaldības administrācijas Būvvalde 2018.gada 25.oktobrī SIA “ZRC” ir izsniegusi būvatļauju.

2019.gada 14.novembrī saņemts SIA “ZRC” (reģ. Nr.43603066866, Žagaru ceļš 12, Jelgava) iesniegums par Objekta nodošanas ekspluatācijā termiņa pagarināšanu līdz 2020.gada 31.decembrim.

Savu lūgumu SIA “ZRC” pamato ar to, ka Objekta nodošanas ekspluatācijā termiņu ir ietekmējis Loka maģistrāles un tai piegulošās teritorijas ielu remonts, kas ieviesa Objekta būvniecības projektā neparedzētas izmaiņas.

Saskaņā ar likuma “Par pašvaldībām” 14.panta otrās daļas 3.punktu, 2017.gada 1.augustā noslēgto līgumu par apbūves tiesības piešķiršanu Zemesgabalā un SIA “ZRC” 2019.gada 14.novembra iesniegumu,

**JELGAVAS PILSĒTAS DOME NOLEMJ:**

1. Pagarināt SIA “ZRC” (reģ. Nr.43603066866, Žagaru ceļš 12, Jelgava) uz zemes gabala Paula Lejiņa ielā 6, Jelgavā (kadastra numurs 09000270298, platība 6393 m2) daļas 2532 m2 platībā būvējamā servisa pakalpojumu objekta un tā funkcionēšanai nepieciešamo inženierbūvju nodošanas ekspluatācijā termiņu līdz 2020.gada 31.decembrim.
2. Izdarīt grozījumu 2017.gada 27.aprīļa Jelgavas pilsētas domes lēmuma Nr.5/11 “Apbūves tiesības uz zemes gabala daļu Paula Lejiņa ielā 6, Jelgavā, izsole” 1.3.punktā, aizstājot skaitļus un vārdus “līdz 2019.gada 31.decembrim” ar skaitļiem un vārdiem “līdz 2020.gada 31.decembrim”.

Domes priekšsēdētājs (paraksts) A.Rāviņš

NORAKSTS PAREIZS

Administratīvās pārvaldes

Pašvaldības izpilddirektores sekretāre K.Simonova

2020.gada 28.janvārī